Пред крај рата заједно са породицом је избегао у Миријево, а потом у двособан стан на крају улице Булевар краља Александра. У том стану су им се придружили пријатељи са породицама. За време бомбардовања током ослобођења Београда преселили су се у стан своје рођаке Милице Дедијер који се налазио на углу улица Жоржа Клемансоа и Палмотићеве. Након ослобођења у њиховој улици је једна стара и напуштена јеврејска кућа претворена у „Омладински дом колонија – Хаџи Поповац”, чији је председник био Деспић. Омладински дом је окупио младе људе из околине и убрзо постао културно средиште омладине из Београда. Организовали су бригаду, различите представе и приредбе у којима су учествовали многи касније значајни културни ствараоци попут Миодрага Павловића, Срђана Барића, Мирослава Беловића, итд.